NARIADENIE KOMISIE (ES) č. 1786/2006
zo 4. decembra 2006,
ktorým sa menia a dopĺňajú prílohy III B, IV a VI k nariadeniu Rady (ES) č. 517/94, pokiaľ ide textilné kvóty na rok 2007
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 517/94 zo 7. marca 1994 o spoločných predpisoch pre dovoz textilných výrobkov z určitých tretích krajín, na ktoré sa nevzťahujú bilaterálne dohody, protokoly a iné dojednania alebo iné osobitné dovozné predpisy Spoločenstva (1), a najmä na jeho článok 5 ods. 2,
keďže:
(1)
Nariadením (ES) č. 517/94 sa stanovujú ročné množstvové limity na určité textilné výrobky s pôvodom v Čiernej Hore, Kosove (2) a Severnej Kórei.
(2)
Od 1. januára 2007 Európska únia prijme dva nové členské štáty, Rumunsko a Bulharsko. V článku 6 ods. 7 aktu o pristúpení sa ustanovuje, že množstvové obmedzenia, ktoré Spoločenstvo uplatňuje na dovoz textilných a odevných výrobkov, sa upravia so zreteľom na pristúpenie nových členských štátov do Spoločenstva. Množstvové obmedzenia uplatniteľné na dovoz určitých textilných výrobkov z tretích krajín do rozšíreného Spoločenstva by sa mali následne upraviť tak, aby zahŕňali dovoz do týchto dvoch nových členských štátov. To si vyžaduje zmenu a doplnenie určitých príloh k nariadeniu (ES) č. 517/94.
(3)
S cieľom zabrániť pri rozšírení Spoločenstva vplyvu reštriktívnych opatrení na obchod je vhodné pri úprave množstiev použiť metodiku, ktorá na účely úpravy nových úrovní kvót zohľadňuje tradičný dovoz do nových členských štátov. Vzorec pozostávajúci z priemerného dovozu do dvoch nových členských štátov za posledné tri roky s pôvodom v tretích krajinách poskytuje primerané opatrenie týchto historických tokov. Vzhľadom na to, že Čierna Hora sa stala nezávislou 3. júna 2006, Komisia nemá samostatné údaje, pokiaľ ide o obchodný tok medzi Čiernou Horou a Kosovom na jednej strane a novými členskými štátmi na strane druhej. Z tohto dôvodu sa použitím najvhodnejšieho kritéria zaviedli nové úrovne kvót, konkrétne pomery obyvateľstva v týchto dvoch nových členských štátoch. V obidvoch prípadoch sa pridala miera rastu.
(4)
Prílohy III B, IV a VI k nariadeniu (ES) č. 517/94 by sa preto mali zmeniť a doplniť, aby sa uviedli úrovne kvót uplatniteľné na rok 2007. Podrobné pravidlá upravujúce prideľovanie kvót na rok 2007 sú uvedené v nariadení Komisie (ES) č. 1785/2006 (3) o správe textilných kvót stanovených podľa nariadenia (ES) č. 517/94 na rok 2007.
(5)
Všetky ustanovenia nariadenia (ES) č. 517/94 sa majú uplatňovať na dovoz do nových členských štátov. Nariadenie (ES) č. 517/94 by sa preto malo zodpovedajúcim spôsobom zmeniť a doplniť.
(6)
Opatrenia stanovené v uvedenom nariadení sú v súlade so stanoviskom Výboru pre textil zriadeného článkom 25 nariadenia (ES) č. 517/94,
PRIJALA TOTO NARIADENIE:
Článok 1
Prílohy III B, IV a VI k nariadeniu (ES) č. 517/94 sa nahrádzajú, ako sa uvádza v prílohe k tomuto nariadeniu.
Článok 2
Toto nariadenie nadobúda účinnosť 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. decembra 2006